‘Terreur-tweeling’: Staat van misbruik beskuldigBrandon-Lee Thulsie en Tony-Lee Thulsie. Foto: Facebook Chris MacAdam, die staatsaanklaer, het in die Johannesburgse landdros aangevoer nog tyd is nodig om die saak te ondersoek. Adv. Anneline van den Heever, namens die tweeling, het gesê die staat het haar kliënte in hegtenis laat neem, al is dit duidelik die staat is, weens die talle kere wat die saak uitgestel is, nie gereed om voort te gaan nie. “Die staat kan nie mense in hegtenis neem en dan ondersoek instel nie. Dit is ŉ misbruik van die proses,” het Van den Heever gesê. Volgens haar is daar nog geen duidelikheid waar die staat in die saak staan en wanneer hulle gereed sal wees om voort te gaan nie. “Die hof moet besluit of ŉ verdere uitstel regverdig is, in ag genome die tyd wat al verby is. Ek gaan versoek dat die staat die redes vir uitstel regverdig.” Van den Heever het voorgestel die saak word Maandag weer aangehoor en ŉ besluit moet dan geneem word om aan te gaan met die saak. Die aansoek is toegestaan. Die Thulsie-tweeling is sedert 9 Julie 2016 in aanhouding. Die 23-jariges is in hegtenis geneem nadat polisiebeamptes hul huis deursoek en dokumente gevind het wat hulle glo betrek by terreuraanvalle en beplanning om by die terreurgroep, die Islamitiese Staat, in Irak en Levant (Isil), aan te sluit. Hulle ontken skuld op die aanklagte en hou vol polisiebeamptes wat hulle by hul huis in Newclare, Johannesburg, in hegtenis geneem het, het onwettig opgetree omdat hulle slegs ŉ lasbrief vir ŉ soektog gehad het. Die staat hou egter vol die polisie het wettig opgetree, hoewel hulle nie ŉ lasbrief vir inhegtenisneming gehad het nie. Die Johannesburgse landdroshof het in Augustus bevestig die inhegtenisneming was regmatig. Die tweeling staan tereg op aanklagte van sameswering en aanhitsing om terreurdade te pleeg en saam te sweer en poging om terreurdade te pleeg. Lees alle vorige berigte oor die Thulsie-tweeling op Maroela Media.